Muunsukupuolinen Ee Eisen on huomannut, ettei moni perushetero ole miettinyt seksuaalisuuttaan.

Helsinkiläinen Ee Eisen, 32, koki jo teininä, ettei pysty sopeutumaan naisille tarjolla oleviin rooleihin.

- Olen kasvanut Virossa ja asuin lukion loppuun siellä. Sukupuolesta ja seksuaalisuudesta ei puhuttu siellä niihin aikoihin ollenkaan, Eisen kertoo.

Hän alkoi pohtia sukupuolta ja seksuaalisuutta entistä enemmän parikymppisenä, kymmenen vuotta sitten. Välillä hän ajatteli olevansa aseksuaali, eli ihminen, jota seksi ei kiinnosta.

- Kun tapasin ihmisiä, joiden kanssa pystyin puhumaan seksistä ja kemiat synkkasivat, huomasin, että tykkään seksistä.

Pian Eisen oivalsi olevansa muunsukupuolinen tai queer, kuten hän itseään yleensä kutsuu. Se tarkoittaa, ettei ihminen ole selkeästi mies eikä nainen. Nykyään hän pohtii sukupuolta ja seksuaalisuutta myös työssään feministisen Tulva-lehden toimituspäällikkönä ja luottamustoimessa Trasekin hallituksessa. Trasek on sukupuolivähemmistöjen perus- ja ihmisoikeuksia ajava järjestö.

- Sukupuoli ja seksuaalisuus ovat minusta elämän kestäviä prosesseja. Seksuaalisuutta ja sukupuolta kannattaa miettiä, vaikka kokisi koko ajan, että on vahvasti yhden kategorian sisällä. Ihmiset muuttuvat, elämässä voi olla erilaisia vaiheita ja sukupuolen ja seksuaalisuuden voi kokea eri tavoin elämän eri vaiheissa.

Ee Eisenin mielestä kaikkien kannattaisi miettiä, mitä haluaa ja toivoo seksissä, ja puhua aiheesta oman kumppanin kanssa. EMMI OKSANEN

Heterot eivät ole miettineet

Eisen on huomannut, että sukupuoli ja seksuaalisuus voivat olla aina itsensä heteroiksi ja miehiksi ja naisiksi kokeneille tabuja. Ihmiset eivät ole välttämättä miettineet niitä juuri ollenkaan.

- Heterot saattavat kuitata asiat tosi lyhytsanaisesti. Usein tuntuu, että ihmiset, jotka ovat joutuneet pohtimaan sukupuoltaan, ovat pohtineet paljon myös omaa seksuaalisuuttaan. He ovat myös lukeneet paljon ja ovat valmiita puhumaan seksuaalisuudesta ja seksistä.

Eisen on huomannut myös, ettei keskustelu ehkäisystä ole heteroille välttämättä ollenkaan luontevaa.

- Ihmiset ihmettelevät, miksi ehkäisystä pitäisi puhua. Tuntuu, etteivät monet ajattele sitä ollenkaan.

Parempaa seksiä ilman perinteisiä rooleja

Muunsukupuolisena Eisenillä ei ole sängyssä perinteisiä aktiivisen miehen ja passiivisen naisen rooleja. Se voi tehdä hyvää seksille.

- Ohjaavan roolin ottaminen ei ole minulle maskuliinista tai feminiinistä. Voin vaihtaa rooleja. Jokainen seksikerta on erilainen ja seksi on erilaista jokaisen kumppanin kanssa. Toki tykkään itse tietyistä asioista. Niihin kuuluu monenlaista vaniljaseksistä BDSM:ään.

Vaniljaseksi tarkoittaa tuttua ja turvallista arkiseksiä, joka etenee usein saman kaavan mukaan. BDSM-seksi on seksiä, jossa on mukana esimerkiksi sitomista, alistamista, fetissejä ja muuta sadomasokistista leikkiä.

- Kaikki muunsukupuoliset eivät ole tietenkään samanlaisia. On muunsukupuolisia, jotka tykkäävät ainoastaan hellästä vaniljaseksistä ja toisia, jotka tykkäävät pelkästään BDSM-seksistä.

Miehen ei tarvitse ohjata sängyssä

Eisenin mielestä kaikkien kannattaisi miettiä, mitä haluaa ja toivoo seksissä, ja puhua aiheesta kumppanin kanssa.

- Jos menee jonkun kanssa sänkyyn puhumatta mitään, ei voi odottaa mitään kovin hienoa. Voi saada myös tosi huonoja kokemuksia. Opin tämän itse nuorena.

Kaikenlaiset valmiit oletukset, kuten se, että miehet eivät itke tai miesten pitää olla aina aktiivisia sängyssä, ovat Eisenin mielestä huonoja.

Myöskään toisen ihmisen sukupuolta ei saa hänestä olettaa suoraan ulkonäön, äänen tai jonkun muun piirteen perusteella.

Juttu on julkaistu alun perin tammikuussa 2018. Julkaisemme sen uudelleen Helsinki Pride -viikon kunniaksi.